stanford-oval/wikipedia huggingface dataset:
הישרדות (תוכנית טלוויזיה אמריקאית)
עונות התוכנית > עונה ארבעים ושתיים

עונתה ה-42 (אנ') של התוכנית עלתה לשידור בארצות הברית ב-9 במרץ 2022, ששודרה עד לפרקה השנים-עשר (חמישה-עשר פרקים בישראל) שישודר ב-25 במאי 2022 בארצות הברית.
גם לעונה זו לא-ניתן שם, והיא צולמה ברצף לאחר צילומי העונה ה-41, כך שהמתמודדים לא היו מודעים לשינויים הדראסטיים בפורמט שהחלו כבר בעונה הקודמת.
גם עונה זו, כמו עשר קודמותיה, צולמה באיי פיג'י.
גם עונה זו הייתה קצרה מהרגיל עם 26 יום בלבד (במקום כ-39 יום כבשאר העונות, עקב מגפת הקורונה בארצות הברית ובפיג'י) כמו בעונה הקודמת, וגם בה חולקו 18 שורדים בלבד בתחילה העונה ל-3 שבטים: שבט איקה (כחול), שבט טאקוּ (כתום) ושבט ואטי (ירוק). עונה זו הייתה מאוד דומה לקודמתה (41), עקב היותה עונה חלוצה בעידן החדש של התכנית. טוויסטים ויתרונות שהיו בעונה הקודמת כגון ״יתרון הזהירות״, ״שעון החול״, ״לעשות או למות״, ״הירייה באפלה״ ועוד שלל יתרונות חזרו לעונה. מנצחת העונה היא מריאן אוקץ׳ הקנדית בת ה־24, אשר השתמשה באישיותה העליזה אך רגישה בכדי להתקדם במשחק ולשמור על פרופיל נמוך, עד לשישייה האחרונה בה הצליחה לעשות מהלך להדחת האיום האסטרטגי של העונה, עומאר. מריאן ניצחה את מייק טרנר ואת רומיאו אסקובר ברוב קולות של 7-1-0 לאחר הופעה מוצלחת במיוחד במועצת השבט האחרונה בגמר.
בישראל, ב-15 באפריל 2022 עלתה המחצית הראשונה (שישה פרקים מתוך שנים-עשר) של העונה ה-42 לשידור ב-yes VOD. שאר פרקי העונה עד אחרונה עלו לאחר מכן מדי שבוע (חמישה-עשר פרקים בישראל).
עונות התוכנית > עונה ארבעים ושלוש

עונתה ה-43 (אנ') של התוכנית עלתה לשידור בארצות הברית ב-21 בספטמבר 2022.
גם לעונה זו לא-ניתן שם כמו שתי קודומותיה, אך יחד עם זאת היא צולמה כשנה לאחר צילומי העונה ה-42, ולא-ברצף כמו שתי קודמותיה, כך שהפעם המתמודדים היו מודעים לשינויים הדראסטיים בפורמט שהחלו כבר עם עונתה ה-41.
כבר בחודש מרץ 2022, רשת CBS האמריקאית חידשה מראש את התוכנית לעונותיה ה-43 וה-44.
גם עונה זו, כמו אחת-עשרה קודמותיה, צולמה באיי פיג'י.
גם עונה זו הייתה קצרה מהרגיל עם 26 יום בלבד (במקום כ-39 יום כבשאר העונות, עקב מגפת הקורונה בפיג'י) כמו בשתי עונותיה הקודמות, וגם בה חולקו 18 שורדים בלבד בתחילה העונה ל-3 שבטים: וסי (אדום), באקה (צהוב), קוקו (כחול).
בעונה זו השתתפה אצנית פראלימפית, נואל למברט, שהשתתפה בריצת 100 מטר בהמשחקים הפאראלימפיים בטוקיו בשנת 2020 וסיימה 6 לאחר שקבעה שיא אמריקאי חדש. מתמודדים בולטים נוספים בעונה היו ג׳סי לופז וקודי אסנמאקר משבט וסי, שנהיו לצמד מוקדם מאוד ששלט אסטרטגית במשחק ובהרבה הדחות, עד לשישייה האחרונה בה ג׳סי החליט לבגוד בקודי, עקב היותו איום. הבגידה נחשבת אחד הרגעים החזקים בעידן החדש של התכנית. קרלה קרוּז גוֹדוֹי משבט קוקו הייתה מאוד מעורבת חברתית בתחילת המשחק עם שאר השבט שלה, אך עם הזמן איבדה מהמומנטום. למרות זאת, עדיין הייתה מועמדת חזקה לזכייה. בשבט באקה חלה יריבות בן אליזבת׳ ״אלי״ סקוט ומייק גייבלר, עקב חילוקי דעות וחשד הדדי. בפרק האיחוד, גייבלר החליט להפתעת כולם לזרוק את שמה בפומבי לאחר שחיטטה לו בתיק, מה שהוביל להדחתה בסופו של דבר. בעונה זו נקבע תקדים בו הוחלט להפסיק משימת חסינות אישית ולהעניק 2 שרשראות חסינות למתמודדים הנותרים. ברביעייה האחרונה, ניצחה קאסידי והחליטה לקחת איתה את אוון ולשלוח את ג'סי וגייבלר למשימת האש, פורמט שהתחיל מעונה ה-35.
מנצח העונה היה גייבלר, מומחה שסתום הלב בן ה־51, שנהיה למנצח השני המבוגר ביותר בסדרה רק אחרי בוב קראולי (17) . הניצחון של גייבלר הפתיע הרבה אנשים, עקב הצגתו בעריכה באופן ליצני בתור בחור לא הכי מודע. למרות זאת, גייבלר השתמש בקשריו החברתיים הרבים בכדי לוודא שתמיד יש לו לאן ואיך להתקדם בזמן שהאיומים הגדולים יותר מדיחים אחד את השני. גייבלר הביס ברוב קולות של 7-1-0 את קאסידי קלארק ואת אוון נייט בגמר. גייבלר התחייב כי יתרום את כל הפרס לארגוני סיוע ליוצאי צבא הנזקקים לסיוע ותמיכה נפשית ופסיכולוגית, דבר אשר אף זוכה לא עשה עם הפרס הכספי בעבר.
בישראל, ב-22 בספטמבר 2022 עלה הפרק הראשון (מחולק לשני פרקים בישראל) של העונה ה-43 לשידור בערוץ yes TV ACTION וב-yes VOD, בצמוד לשידורה בארצות הברית.
עונות התוכנית > עונה ארבעים וארבע

עונתה ה-44 (אנ') של התוכנית עלתה לשידור בארצות הברית ב-1 במרץ 2023. כיאה לעידן החדש של התכנית, עונה זו נמשכה כ־26 ימים וצולמה בפיג׳י. הקאסט, כמו קודמו, שצפה בעונות 41 ו־42, היה יותר מודע ומוכן לשינויים הדראסטיים של התכנית. טוויסט ייחודי לעונה זו שנוסף היה ״אליל בכלוב״ - כלוב נעול שהופיע למראה כל עם יתרון בפנים, שבשביל לפתוח אותו היה צריך לחפש את המפתח. היתרון בתוך הכלוב היה אליל חסינות סודי ואליל מזויף ללא כוח, לשימושם החופשי של פותח הכלוב. לכל שבט הצורה של האליל האמיתי והמזויף הייתה שונה, אשר התחלפה בין שלוש צורות שונות (שרשרת חרוזים, שרשרת מדליה ושרשרת מטבע), דבר אשר נועד ליצור בלבול בקרב השחקנים.
הקאסט חולק לשלושה שבטים: שבט ראטוּ (כתום), שבט סוֹקה (ירוק) ושבט טיקה (סגול). שבט האיחוד נקבע וה-וה וצבעו שחור עם סממנים אדומים.
בחלק הראשון של העונה, נשלח מתמודד מכל שבט לאי נפרד ובו הגריל שבט אחר אליו הוא חוזר עם פסלון חסינות. כמו כן, לפני האיחוד, הוערבבו השבטים מחדש לשתי קבוצות והתחרו לפני כן במשימת חסינות קבוצתית, כאשר הקבוצה שניצחה הבטיחה את מקומה באיחוד והקבוצה השנייה נשלחה למועצת שבט והדיחה את אחד מחבריה.
מתמודדים בולטים בעונה היו מת'יו גרינסטד-מיילי משבט ראטו, אשר היה חברתי מאוד ואסטרטג מבטיח, אך לאחר שטיפס על סלע במטרה לצוד סרטנים, נפל ופרק את הכתף. הוא הצליח להישאר במשחק עד יום 11, שבו פרש עקב כאבים חזקים בכתף בעקבות הנפילה. בשבט סוקה היה את דאני מאסה השובב, אשר היה חברותי אך יהיר ואהב לעשות סלטות. מאותו השבט, פראני מרין ומאט בלאנקנשיפ, פיתחו קשר חברותי שהתפתח למתח רומנטי שאותו היה קשר להסתיר. פראני בפרט הייתה מתמודדת חזקה במשימות חסינות אישית. משבט טיקה היה את ברוס פרולט בן ה־46 אשר נחבט בראשו במשימה הראשונה ונאלץ להתפנות מהאי כבר בלילה הראשון. זאת ועוד הפכו את שבט טיקה לשבט חלש ביחס לשאר, שלאחר האיחוד נשארו ממנו רק שלושה חברים מקוריים: קרולין וויגר, קרסון גארט וג׳אמיל ״ג׳אם ג׳אם״ ארוֹצ׳וֹ. שלושת המתמודדים האלו הצליחו כנגד כל הסיכויים, להתקדם במשחק עקב כישרונם החברתי-אסטרטגי והיתרונות של כל אחד מהמתמודדים, מה שהוביל לכך שכל השלושה היו ברביעייה האחרונה ושניים מהם בשלישיית הגמר. קרולין בפרט הייתה מתמודדת מאוד פופולרית, עקב היותה בעל אופי אקצנטרי וייחודי מאוד, שהחליטה לבוא הכי אותנטית שאפשר. היידי משבט סוקה היא הפיינליסטית השלישית, שזכתה במשימת החסינות האחרונה אך החליטה לעשות את משימת האש בעצמה נגד קרסון, פייבוריט המושבעים לזכייה, כדי להשתמש בכך מול חבר המושבעים. היא שברה את שיא המהירות במשימת האש ועלתה לגמר.
מנצח העונה הוא ג׳אם ג׳אם ארוצ׳ו הפוארטו-ריקני בן ה־36, שכישוריו החברתיים החזקים ביותר ביחד עם שלישיית טיקה החזקה, הצליח להעפיל עד לגמר ולהקסים את המושבעים להעניק לו את הניצחון. הוא הביס את היידי לאגארס-גרינבלט ואת קרולין וויגר ברוב קולות של 7-1-0 בגמר.
עונות התוכנית > עונה ארבעים וחמש

עונתה ה-45 (אנ') של התוכנית שצולמה באפריל 2023 ועלתה לשידור בארצות הברית ב-27 בספטמבר 2023. עונה זו המשיכה במסורת החדשה בעקבות הקורונה ונמשכה 26 ימים, צולמה בפיג'י ובה 18 שחקנים. בעונה 13 פרקים כרגיל, אך בעקבות שביתת התסטריטאים, הוחלט להאריך את הפרקים לאורך של 90 דקות, במקום 60 דקות, על מנת למלא משבצות שידור שהתפנו עקב ביטול תוכניות אחרות בערוץ.
השבטים הראשוניים והצבעים שלהם בעונה זו: שבט לוּלוּ (צהוב), שבט ריבה (אדום), ושבט בלוֹ (כחול). בכל שבט 6 שחקנים. שם שבט האיחוד הוא דקוואקה וצבעו כתום.
בעונה זו הוחלט להחזיר למשחק את ברוס פרולט, שחקן מעונה ה-44 שנפצע במשימה הראשונה של העונה בראשו ופונה בהמשך היום, בהמשך התברר כשחקן צבעוני אך גם חזק ומאיים, שהוביל את השבט שלו לניצחונות קבוצתיים וניצחונות אישיים, ועם זאת נחשב כמטרד להרבה מחברי הקאסט, בפרט לבת שבטו קאטורה, שפיתחה איתו יריבות מתחילת המשחק. לכן השבט המאוחד ניצל הזדמנות שהפסיד במשימות חסינות אישית כדי להדיח אותו. במועצת השבט הראשונה, האנה, אחת המתמודדות ביקשה לפרוש ולוותר על הצבעה. כבר בתחילת העונה, שבט לולו התגלה כחלש פיזית, הפסיד בכל המשימות החסינות הראשונות ולכן מחצית מחבריו הודחו ברצף עד כדי שנוצר פער בכמות השחקנים בכל שבט, 3 מול 6 בשאר השבטים. לכן לאחר 8 ימי משחק, בוצעה חלוקה מחדש לשבטים. גם בעונה זו, שוחקה "יריה באפלה", שבה שחקן מוותר על ההצבעה שלו באפשרות להגריל חסינות מהדחה. בהדחה הראשונה של כל השחקנים במשחק, בחר המתמודד הקנדי קיילב לוותר על קולו והצליח להגריל חסינות אשר מנעה הדחה בה היה יכול להיות מודח פה אחד עם 11 קולות נגדו. בעונה זו, לאחר 15 עונות של היעדרות מאז עונה 30 ("עולמות נפרדים"), חזרה לראשונה "מכירה פומבית", שבה המתמודדים יכלו לקנות מצרכים ויתרונות לפי שיטת "המרבה במחיר". הסכום ההתחלתי של כל מועמד נקבע במשימת חיפוש שנערכה לפני המכירה, כמו כן המועמד שנותר בסוף המכירה עם הכי הרבה כסף בבעלותו, הפסיד את קולו במועצת השבט הקרובה.
המנצחת בעונה זו, די ויידארס בת ה־26, מתמודדת לטינית ממיאמי, הייתה מועמדת אסטרגית וחזקה מתחילת העונה, היא יצרה ברית מרובעת בשבט ריבה. ברית ששלטה לכל אורך העונה, התאחדה אחרי המיזוג והובילה את בני הברית לשישה הסופית, מתוכם שניים בגמר, במקביל ויידארס זכתה ב-3 משימות חסינות אישית, בפרט האחרונה, מה שהבטיח לה, לפי הפורמט החדש, מקום בגמר ובחירה מי יתמודדו במשימת הדלקת האש. ויידארס ניצחה בהצבעה חבר המושבעים 5-3-0, כאשר לצידה בן בריתה והרומן הפוטנציאלי אוסטין לי קון, והאנדרדוג ג'ייק אוקיין.
עונות התוכנית > עונה ארבעים ושמונה

עונתה ה-48 של התוכנית שצולמה ביוני 2024 ותעלה לשידור בארצות הברית ב-26 בפברואר 2025. עונה זו נמשכה 26 ימים עם קאסט של 18 שחקנים המחולקים בין 3 שבטים, באיי ממנוקה בפיג'י. המשתתפים בעונה זו העלו את גיל הממוצע במעט- 15 מתוך 18 מתמודדים הם בגיל 30 ומעלה, בנוסף למתמודדים עם מוגבלויות כגון מיטץ׳ גרה, המתמודד המגמגם הראשון ואווה אריקסון, המתמודדת האוטיסטית הראשונה.
השבטים הראשוניים והצבעים שלהם בעונה זו: שבט סִיווָה (כתום), שבט לָאגִי (סגול), ושבט ווּלָה (ירוק). בכל שבט 6 שחקנים.
מתמודדי העונה:
-סטפני ברגר (שבט וולה): מקום 18. הודחה כי החליטה לשחק רגוע מדי בעוד שהיריבה שלה, סיי, שיחקה חזק וצברה כוח ונאמנות.
-קווין ליאנג (שבט וולה): מקום 17. הודח כי שיחק קצת חזק מדי וניסה לשלוט על ההתחלה באמצעות כשרונו החברתי, וסמך על האנשים הלא נכונים.
-ג׳סטין פיופי (שבט וולה): מקום 16. הודח במועצה מיוחדת שבה לאחר שני קולות מופסדים וירייה באפלה שצלחה, עמיתו סדרק החליט לבחור בסיי להישאר במקומו.
-ביאנקה רוזס (שבט לאגי).
-סדרק מקפאדן (שבט וולה).
-צ׳אריטי נלמס (שבט סיווה).
-כריסי סרנווסקי (שבט סיווה).
-דייויד קיני (שבט סיווה).
-אווה אריקסון (שבט לאגי).
-ג׳ו האנטר (שבט לאגי).
-קמילה קרתיגסו (שבט סיווה).
-קייל פרייזר (שבט סיווה).
-מרי ז׳ונג (שבט וולה).
-מיטץ׳ גרה (שבט סיווה).
-סיוניה ״סיי״ יוגלי (שבט וולה).
-שהין דווארי (שבט לאגי).
-סטאר טומי (שבט לאגי).
-תומאס קרוטינג׳ר (שבט לאגי).
פרסים ומועמדויות

| שנה | פרס | קטגוריה | מועמד/ים | תוצאה | מקור |
| --- | --- | --- | --- | --- | --- |
| 2024 | פרס התקשורת של הליגה ההומו-לסבית נגד השמצה | תוכנית תחרות הריאליטי הטובה ביותר | "הישרדות" | מועמדות |  |
| 2024 | פרס אמי אמנותי לבידור בפריים טיים | המנחה הטוב ביותר לתוכנית תחרות או ריאליטי | ג'ף פרובסט | מועמדות |  |
| 2024 | פרס אמי אמנותי לבידור בפריים טיים | הצילום הטוב ביותר בתוכנית ריאליטי | פיטר וורי, סקוט דאנקן, ראס פיל, טים בארקר, מארק בנט, פאולו קסטילו, רודני שובין, כריס אליסון, בן גמבל, ניקסון ג'ורג', מרקוס הבבלמן, דרק הופמן, מתיאס הופמן, טובי הוגאן, דרק הולט, אפיין "מופי" לגונה, איאן מילר, ניקו ניוני, פול פדינגהאוס, נג'ק פובראג', לואי פאוול, תומאס פרטוריוס, ג'ובן מכירות, אריק סרמינטו, דירק סטיין, ג'ון טאטרסל, הולי תומפסון, פאולו ולוזו, קולום אנדרוז, כריסטופר בארקר, גריינג'ר שולץ, ניק ואן דר ווסטהוזן, ודווייט ווינסטון | מועמדות |  |
הערות שוליים

↑  פרובסט לא הנחה את פרקי האיחוד בעונותיה הראשונות של התוכנית.
↑  המנחה, ג'ף פרובסט, העיר בפרק ה-14 של העונה השמינית, עונת האולסטארס, לפני הקרנת הסרט "בעל זבוב" בפני רוב מריאנו (אנ') ואמבר ברקיץ' (אנ'), כי הספר "היה סוג של השראה" לתוכנית.
↑  הפתקים מסודרים, מטעמים של מתח טלוויזיוני, כך שההכרעה בהצבעה תתברר מאוחר ככל האפשר.
↑  בעונה החמישית ובעונה ה-20 של התוכנית, הפכו מודחים חברים בחבר המושבעים עוד לפני איחוד השבטים.
↑  לבד מתוצאות בעונה הראשונה, שהוקראו למתמודדים במועצת השבט עצמה.
↑  בין השאר משיקולים של פציעה או מצב בריאותי לקוי של מתמודדים, המאלץ ניפויים בלי הצבעה.
↑  החל בעונה ה-21, יום השידור של התוכנית הוא יום רביעי.
↑  ראו למשל כאן(הקישור אינו פעיל, 26.5.2019), כאן, כאן, כאן, כאן, כאן, וכאן(הקישור אינו פעיל, 26.5.2019).
↑  רבות מהסדרות התארחו באיים קטנים באוקיינוס האטלנטי או באוקיינוס השקט.
↑  טורו של דלטון רוס
↑  טורו של דלטון רוס, דירוג העונות(הקישור אינו פעיל, 20 בדצמבר 2016)
1 2  Survivor (TV Series 2000–) - Episode list - IMDb (באנגלית אמריקאית), נבדק ב-2024-02-09
↑  Jack Dunn, ‘Red, White & Royal Blue,’ ‘The Last of Us’ and ‘Heartstopper’ Win Top Prizes at New York GLAAD Media Awards, Variety, ‏2024-05-12 (באנגלית אמריקאית)
↑  Eve Batey,Chris Murphy, Creative Arts Emmys 2024: See the Winners Here, Vanity Fair, ‏2024-09-08 (באנגלית אמריקאית)
| הישרדות |
| --- | --- | --- |
| עונות | בורנאו • האאוטבק האוסטרלי • אפריקה • מרקיז • תאילנד • האמזונס • איי הפנינה • אולסטארס • ונואטו • פלאו • גואטמלה • פנמה • איי קוק • פיג'י • סין • מיקרונזיה • גבון • טוקנטינס •  סמואה • גיבורים נגד נבלים • ניקרגואה • אי הגאולה • האוקיינוס השקט הדרומי • עולם אחד • פיליפינים • קרמואן • דם נגד מים • קאגיאן • סן חואן דל סור • עולמות נפרדים • קמבודיה • קו רונג • מילניאלים נגד דור X • משני משחק • גיבורים נגד מרפאים נגד פעלתנים • אי הרוח • דוד נגד גוליית • קצה ההכחדה • אי האלילים • מנצחים במלחמה • 41 • 42 • 43 • 44 • 45 • 46 • 47 • 48 |  |
כובע

כובעים רחבי-שוליים
כובע עתיק מזהב במוזיאון החדש בברלין
הציירת מארי דנפורט פייג' חובשת כובע, מאת הצייר פרנק דובנק
כּוֹבַע (במלרע) הוא כיסוי ראש, המשמש פריט לבוש קיצי או חורפי לצורך מטרות שונות כגון:
הגנה מפני השמש או הקור, אמירה אופנתית, חלק ממדים, תחפושת, סמל לאומי תרבותי, דתי ועוד.
חבישת כובעים בעלי צורות שונות העשויים מחומרים שונים המתאימים לסביבתם, התקיימה לאורך ההיסטוריה. כובעים נמצאו בחפירות ארכאולוגיות, ציורי קיר ואיורים בספרים עתיקים. בתרבויות מסוימות כובע בעל שוליים מסמל סמל גברי כגון בציבור החרדי ובקרב קהילת האמיש בארצות הברית.[חסר מקור] יש אף נוהגים לחבוש את הכובע בשעת תפילה או טקסים דתיים אחרים כסמל לכניעה ולכפיפות כלפי האל.[חסר מקור]
ייצור

כובעים נעשים ממגוון רחב של חומרים: צמר, קנבס, פרווה, לבד, אריג, עור, קש, בדי כותנה, פשתן, בדים סינתטיים ועוד.
כובעים נוקשים נוצרים באמצעות שימוש בתבנית ובעבודת יד: ראשית, האריג מרוכך על ידי על ידי אדים ולאחר התייבשותו מעצבים אותו לצורה הרצויה. אם האריג עדיין קשה מעצבים אותו על כמה תבניות.[חסר מקור]
לכובעי לבד דרגות שונות של קושי, התלויות בכמות הלקה אשר נמרחת על הבד. ישנם כובעי צמר הניתנים לקיפול ועל ידי הכנסתם לקופסתם הם חוזרים לצורתם המקורית.
כיוון שחישוק[דרושה הבהרה] הכובע צריך להיות קשה, קיימים כובעים עם קופסאות מיוחדות ששומרות על צורת החישוק כשהם לא בשימוש – הן בדרך כלל בצורת גליל ועשויות מקרטון.
כובעי בד רכים תפורים לרוב משכבת בד אחת או יותר, בהנחת גזרה על הבד וחתיכת החלקים ותפירתם ביד או במכונה. לעיתים מחזקים את התפירה בריבוי תפרים, שמקשים את התיתורה.
יש כובעים שצורתם מעין קערית הפוכה, בראשם עיגול בד ומסביבו מעין טבעת, הם נפוצים בתרבויות רבות כשהם תפורים, רקומים וארוגים.[חסר מקור]
כובעים סרוגים ביד או במכונה, מאוד נפוצים. לתינוקות נוהגים לחבוש כובע סרוג, כדי להגן על ראשם ואוזניהם מקור. לחיילים סורגים כובעי גרב, בצבע ירוק-זית או כחול כהה. גם נשים וגם גברים חובשים כובעי צמר סרוגים לחימום הראש. הכובעים עשויים בשלל צורות ודוגמאות ומשמשים גם קישוט אופנתי.
היסטוריה

במשך הדורות שינו את צורות הכובעים, ואת המשמעות הסמלית שלהם. לעיתים לשם הסתרת שיער [בעיקר בקרב נשים] ולעיתים נוצרו בצורה שתאפשר להבליט מקטעי שיער. ברוב הדורות שלפני המאה ה-20 היו צורות שונות לכובעי הגברים ולכובעי הנשים. במאה ה-20 יש גם הרבה כובעים שמשמשים את כל המגדרים.
כיסוי הראש היה פריט לבוש נפוץ בעת העתיקה.
הפילאוס (אנ') היה כובע לֶבֶד מקורנן חסר־שוליים שהיה נהוג לחבוש בתקופת יוון העתיקה, באטרוריה, באיליריה, בפאנוניה ובאזורים הסובבים אותה, שאומץ מאוחר יותר גם ברומא העתיקה. במאה ה־5 לפנה"ס גרסת ארד החלה להופיע ביוון העתיקה והיא הפכה לקסדה צבאית פופולרית. ה"פילידיון" היווני וה"פילאולוס" הלטיני היו גרסאות קטנות יותר, בדומה לכיפה.
גם בכתבי יד נוצריים מוקדמים יותר ניתן למצוא את הפילאוס כשהוא חבוש על ראשי שלושת האמגושים, שהגיעו מהמזרח לבית לחם, כדי לסגוד לישו. הכובע נחבש בין היתר גם על ידי אריסטוקרטים ופקידים רמי דרג באירופה של ימי הביניים. עד המאה ה־12 הוא אומץ אפילו בקרב איכרים באנגליה, שחבשו אותו בניסיון לחקות את המעמדות הגבוהים. יש הסוברים כי מקורו של ה"פילס" (אנ') שחובשים כיום באלבניה ובקוסובו הוא בכובע הלֶבֶד שחבשו האיליריים הקדומים.
כבר בעת העתיקה שימש הכובע להגנת ראש הלוחם. הכובע היה לרוב עשוי מתכת ובצורת חרוט המסתיים בחוד. לפעמים הוא עוטר בנוצה או שיער. מלבד הבדלים בין קובעי החילות השונים, היו גם הבדלים בין קובעי היחידות השונות, כך שאפשר לזהותן בקלות בשעת קרב. לפעמים הוסיפו אוזניות להגנה על הרקות והאוזניים.
כובעי הבאולר (מגבעת גברים), יוצרו לראשונה במנצ'סטר על יד שני אחים ב-1849, ונחשבו לשיא באופנת הגברים בלונדון. האחים חשבו למכור אותם לעובדי חברת הרכבות הבריטית, שבאותה תקופה עבדו בבוליביה. כשהסחורה הגיעה לבוליביה הסתבר שייצרו אותם במידות קטנות מדי לראשים הבריטיים. ניסו תחילה למכור אותם לגברים הבוליביים, וכשזה לא צלח הפיצו שמועות בין נשות המדינה שזהו הכובע הכי אופנתי באירופה וככה נמכרו הכובעים לנשות בוליביה ומאז זה הפך לכובע הלאומי של המדינה.
היסטוריה > הכובע היהודי

החוקרת נעמי לובריך מעריכה שמקורותיו הקדומים של הכובע הם באימפריה האשורית, ומשם נפוץ הכובע המחודד ברחבי המזרח הקדום. משפחות הסוחרים מבין יהודי אשכנז, ששמרו על קשרי מסחר עם המזרח דרך איטליה, החלו לייבא לאירופה פריטי לבוש שנמכרו לאריסטוקרטיה הנוצרית.
במאה ה־12 נדמה היה כי אותו הכובע המחודד קונה אחיזה בכל רחבי אירופה, אך דווקא המפגש האלים בין המערב למזרח בזמן מסעי הצלב, הביא לירידת המוניטין שלו. במהלך הפוגרומים שביצעו הצליינים בקהילות יהודי גרמניה, החלו להופיע דימויים אנטי־יהודיים כאשר החלו לזהות את הכובע שחבשו היהודים עם היותם "רוצחי המשיח" ועם רגשי שנאה כלפיהם בשל "בוגדנותם". העובדה שמקורותיו של הכובע במזרח, סייעה אף היא לתעמולה האנטי־יהודית להציג את חובשי הכובע כאלמנט זר ומסוכן הנטוע בלב החברה הנוצרית. הסלידה של הנוצרים מחובשי הכובע, הכריעה בייחוסם של הכובעים לקהילות היהודיות.
ב־1215 השתנו חיי היהודים ולבושם באופן דרמטי בעקבות החלטות ועידת לטראנו הרביעית, בה נקבע כי על היהודים והמוסלמים החיים במדינות נוצריות להתלבש בצורה המבדילה אותם ממי שאינם יהודים. ייתכן וזאת גם הסיבה לעובדה שעיצוב כובעיהם של אנשי הכנסייה שונה. הכובע בעל הקצה המחודד שהיה בשימוש בכנסייה עד אז, זכה לקצה מחודד נוסף.
הראשונה לאמץ את הכובע המחודד כסממן יהודי הייתה העיר ברסלאו, בשנת 1266, המוכרת כיום כעיר ורוצלב שבמערב פולין. מחוקקי העיר קבעו שעל היהודים לענוד טלאי ו"לשוב ולחבוש את הכובע המחודד (Pileus Cornutus) המזוהה עם היהודים באזורים אלה, ושבחוצפתם הם חדלו לחבוש". ועידת וינה ב־1267, קבעה שבמדינות הגרמניות יתבטא השוני בכובע מיוחד, "הכובע היהודי", שהיה שטוח ועליו התנוסס מוט קטן עם כדור.
הייתה זאת הדרך "לסמן" את יהודי האימפריה הרומית הקדושה מהרוב הנוצרי. על הופעת "כובע היהודים" והתפתחותו לאורך המאות אנחנו יודעים בעיקר מציורים, שחלק ניכר מהם הופיע בכתב יד. את אחד האיורים המוקדמים ביותר של אותו "כובע מחודד" ניתן למצוא ב"קודקס מאנסה" מהמאה ה־12, הנחשב לקובץ השירה הגרמנית החשוב ביותר של ימי הביניים. סוסקינד מטרימברג מאויר שם כש"כובע היהודים" לראשו.
גם מאוחר יותר כמו במאה ה־15 ניתן למצוא איורים כמו בחיתוך עץ של יוהאן פון ארמסשהיים מ־1483.
חלקי הכובע

לרוב, לכובעים שני חלקים עיקריים:
תיתורה - שולי הכובע או הקטע הבולט מהכובע, המצל על הפנים. יש כובעים בהם התיתורה מתקפלת כלפי מעלה.
כיפת הכובע - החלק הקעור בכובע, המכסה את הראש.
לכובעים שונים יש חלקים נוספים, כגון סרטים סביב כיפת הכובע, מצחייה במקום תיתורה, חוט הנקשר מתחת לסנטר ומחזיק את הכובע, או יריעת בד מאחור להגנת העור מהשמש, במקום מריחת קרם הגנה.
סוגי כובעים

| שם הכובע | תמונה | המגזר/מקצוע/אדם/דמות המזוהה איתו/מטרה | צורה |
| --- | --- | --- | --- |
| כובע גרב |  | לוחמי מלחמת העצמאות ואנשי-הפלמ"ח, זמרי ראפ והיפ הופ | כובע צמר |
| כובע היטלמאכר |   | חיילי צה"ל בראשית הקמתו | כובע מצחיה בצבע חאקי בעל יריעת בד בעורף |
| כובע חרוט |  | ליצנים וגמדי גינה ויער | חרוט חסר בסיס. לעיתים קרובות מקושט באופנים שונים. |
| טורבן |  | ערבים, פרסים, הודים וסיקים | רצועת בד ארוכה הנכרכת סביב הראש |
| כובע טמבל |  | ישראלים עד סוף שנות ה-70 וה-80, חיילים במדי עבודה | כובע בד קמור. |
| כומתה/ ברט |  | חיילים ופועלים צרפתים | כובע חסר תיתורה, המונח על הראש ונוטה לאחד הצדדים |
| קסקט |  | אנשי מעמד הפועלים, חסידים מסוימים | עגול ורך, ללא שולים ועם תיתוֹרָה קטנה ונוקשה מלפנים. מיוצרים מטוויד, צמר, כותנה או עור |
| כתר |  | מלכים | רצועה בצורת מעגל העשויה ממתכת (בדרך כלל זהב) מקושטת (בדרך כלל באבני חן) |
| מצחייה |  | ילדים, תיירים, ספורטאים | כובע עם הגנה נגד השמש בצורת גג מעל המצח |
| מצנפת שינה |  | גמדים | כובע חרוט מבד השמוט אל העורף. בעבר נועד לשינה. |
| סומבררו |  | מקסיקנים ותושבי אמריקה הלטינית | כובע גבוה בעל שוליים רחבים מאוד להגנה מהשמש |
| כובע שלוש פינות |  | כובע אזרחי וצבאי שהיה בשימוש נרחב במאה ה-18 באירופה ובאמריקה. | שוליו הרחבים קופלו והודקו בסיכה כך שקיבל צורת משולש. |
| תרבוש (fes/فاس) |  | טורקים, ערביי צפון אפריקה | דומה בצורתו לגליל הולך וצר (חרוט קטום). בעיקר בצבע אדום |
| כובע ים |  | שחיינים | יריעת גומי צמודה. |
סוגי כובעים > מגבעות

[דרושה הבהרה]
| שם הכובע | תמונה | המגזר/מקצוע/אדם/דמות המזוהה איתו | צורה |
| --- | --- | --- | --- |
| בורסלינו פדורה הומבורג |  | פופולרי כיום כפריט אופנתי וכן בציבורים החרדי ליטאי, החרדי ספרדי וחב"ד שם הוא מכונה קנייטש | מגבעת לבד ובה כפל (בחלקה העליון) עם שיקועים משני צדדיו |
| כובע באולר |  | אנשי מעמד הביניים בבריטניה ואנשי הסיטי של לונדון, עירוניים ופורעי-חוק במערב הישן של אמריקה, נשים בבוליביה | מגבעת שחורה קשיחה, כיפתה כחצי-כדור |
| מגבעת צילינדר |  | ג'נטלמנים מהמעמד הגבוה, דיפלומטים, קוסמים | גליל בעל שוליים |
| שטריימל ספודיק קולפיק |   | יהודים חרדים חסידיים יוצאי מזרח אירופה ותושבי אזורי הקיפאון[דרושה הבהרה] | עשוי מזנבות שועלים או צובל (דָלָק), ובמרכזו קטיפה |
| גאלרו |  | אנשי כמורה | בעל כיפה נמוכה ותיתורה רחבה |
| כובע פנמה |  | מטיילים ונופשים באזורים חמים לפעילות ימית וחופית, חקלאים ואספנים | עשוי קש ובעל תיתורת |
כובען

כובען הוא אדם היוצר כובעים או פרטי לבוש אחרים המשמשים לכיסוי הראש.
כובעים מחומרים ממוחזרים

עם המודעות הגוברת למיחזור בדים, אנשים יוצרים כובעים מכל מיני בגדים ישנים, מכלי מיטה, מפות ישנות. חלק מהכובעים גם מקבלים צורות מקוריות.
ביטויים עם כובע

אכלה את הכובע
הוריד את הכובע בפני
על ראש הגנב בוער הכובע
שלף שפן מהכובע
הערות שוליים

↑  James Snowden, The Folk Dress of Europe, London, 1979, ISBN 0-8317-3422-1. (באנגלית)
↑  מרטין ביילי, כובעי זהב, דיסקים שמימיים ועיגולים מעץ ואבן - המוזיאון הבריטי חושף אוצרות במופע סטונהנג', באתר Israel edition The Art Newspaper, ‏7/12/2021
↑  אברהם אבן-שושן, המלון החדש, כרך שביעי ש-ת ומוספים, ירושלים: קרית ספר, 1980, עמ' 2920, מסת"ב 965-17-0113-7. (בעברית)
↑  Juliet Bawden, Accessories, The Art and Craft of APPLIQUE, 1991, New York: Grove Weidenfeld, 1991, עמ' 114, ISBN 0-8021-1455-5. (באנגלית)
↑  תרגום: שולמית מנשה, מערכת לבוש לתינוק, ידי זהב, כרך 5, 1976, גבעתיים-רמת גן: מסדה, 1967, ידי זהב אנציקלופדיה למלאכת - יד, עמ' 1056. (בעברית)
↑  Marian Corads en Gerda Klinkhamer, Haar en hoed vrouw, Haar en hoed man, Elseviers Kostuum Gids, 1984, Amsterdam/Brussel, 1984, עמ' 174-179, ISBN 9789010035066
↑  Albert Racinet, France, A separate tradion,Italy,A meeting at Fontainebleau, The early 18th Century, france - Germany-England, A promenadein the Bois de Boulonge, Tradional costumes 0fthe 1880s-Scandinavia,Germany, Switzerland, Slaves and Siberians, Poland, The Historical Encyclopedia of COSTUME, 1995, London: STUDIO Editions, 1988, עמ' 188,196,200,206,212,228,238,246,260,264,272,274, ISBN 978-0816019762. (באנגלית)
↑  מלחמה, לכסיקון מקראי, תל אביב: דביר, תשל"ו, עמ' 526. (בעברית)
↑  תרגום לעברית עבור: bowler hat, באתר מורפיקס (בעברית, אנגלית)
↑  Alex Jaskolowska, Bolivian Cholitas and the very weird story of their bowler hats, Travel and keep Fit, ‏29/6/2018 (באנגלית)
1 2 3 4 5  חן מלול, כך הפך "כובע היהודים" לאב הקדמון של הכיפה (ושל הטלאי הצהוב), באתר ynet, 4 בינואר 2021
↑  Samantha Procter, UPCYCLED HATS, UPCYLE THAT, ‏31/7/2014 (באנגלית)
↑  Courtney Constable, 15 Awesome Hats Made from Upcycled Materials, DIY&Crafts (באנגלית)
1 2 3 4  נרי סבניה-גבריאל, 96-חרטה וכפרה,74-שבח ומתן כבוד בפומבי, 50-הפתעות, ספר הביטויים המקיף תזאורוס עברי-אנגלי-עברי, תל אביב: יבנה, 2004, עמ' 366,318,266,, מסת"ב 9789657305003
| --- | --- |
בקרת זהויות :  NLI: 987007550730305171  BnF: cb11935470z (data)  GND: 4160830-6  LCCN: sh85059282  NARA: 10638671  NDL: 00560885  NKC: ph121641 
אדם חובש פילאוס, מהמאה ה־4 לפנה"ס
ציור מ־1596 של האציל האלבני מויסי גולמי עם פילס לראשו
איור סוסקינד מקודקס מאנסה, המאה ה־12
ויכוח דתי בין מלומדים נוצרים (שמאל) ויהודים (ימין), חיתוך עץ של יוהאן פון ארמסשהיים, 1483